गुंजन पंत

गुंजन पंत एक भारतीय फिल्म अभिनेत्री हैं जो मुख्य रूप से हिंदी एवं भोजपुरी सिनेमा से जुड़ी हुई हैं। गुंजन पंत का परिवार उत्तराखंड के शहर नैनीताल से संबन्ध रखता है लेकिन उनका जन्म भोपाल, मध्य प्रदेश में 5 जनवरी 1989 को हुआ था। गुंजन ने अभिनय के क्षेत्र में अपने करियर की शुरुआत साल 2004 में टी.वी. धारावाहिक 'जिन्दगी एक सफर' से की। जबकि फिल्मों में उनके अभिनय का सफर भोजपुरी फिल्म 'करनी के फल आज ना तो कल' से शुरू हुआ।

जीवन परिचय
गुंजन पंत का जन्म भोपाल में 5 जनवरी 1989 को हुआ था। गुंजन की शिक्षा दीक्षा भोपाल में हुई जहां बरकतुल्ला विश्वविद्यालय से उन्होंने स्नातक किया। गुंजन एक डॉक्टर के रूप में कॉर्डियोलॉजिस्ट बनना चाहती थीं लेकिन नियति को कुछ और मंजूर था जिसके चलते वो ग्लैमर की दुनिया में आ गईं। साल 2004 में दूरदर्शन के एक शो के सिलसिले में गुंजन का मुंबई आना हुआ जहां उनके एक परिचित ने उन्हें वीनस म्यूजिक के दफ्तर से संपर्क करने के लिए कहा। जहां एक ऑडीशन के बाद गुंजन को एक म्यूजिक एलबम में काम करने के लिए चुन लिया गया। यहीं से गुंजन के अभिनय की शुरुआत हुई। इसके तुरंत बाद उसी साल उन्हें टीवी धारावाहिक 'जिंदगी एक सफर' में काम मिला। इस धारावाहिक की शूटिंग को दौरान ही गुंजन को फिल्म का ऑफर मिला लेकिन तब गुंजन को ये नहीं पता था कि ये फिल्म भोजपुरी भाषा में बनेगी। गुंजन को उस समय भोजपुरी भाषा का ज्ञान नहीं था लेकिन बहुत कम समय में गुंजन ने इस भाषा पर अपनी महारत हासिल कर ली। आज की तारीख में गुंजन पंत भोजपुरी सिनेमा में एक जाना पहचाना नाम है।

फिल्में

सम्मान एवं पुरस्कार
 डॉ. राजेन्द्र प्रसाद अवार्ड
 मितवा थिएटर अवार्ड

सन्दर्भ
भारतीय अभिनेता
1989 में जन्मे लोग
जीवित लोग
उत्तराखण्ड के लोग